آمریکانین بازار دگری ان یوکسک تکنولوژی شیرکتی اپل‌ین سهملری ۳ ایشلم گونو آرادان سونرا یئنی‌دن رکورد قیردی.
نیویورک بورسوندا ایشلم گؤره‌ن اپلین سهم باشینا دگری دوننی ۱۸۷،۳۶ دلاردان قاپادماسینین آردین‌دان، بو گون یوزده ۱،۶ آرتاراق ۱۹۰،۳۷ دلارا قدر یوکسلیب و شیرکت تاریخین‌ده ان یوکسک سویه‌یه چیخدی.
اپل سهملری نیویورک بورسون‌دا ۳ ایشلم گونو آرادان سونرا یئنی‌دن رکورد قیردی.
شیرکتین سهم باشینا دگری جمعه و بازار ارته‌سی گونلری آرد آردا رکورد قیرمیشدی.
بوندان باشقا، اپلین بازار قیمتی ده بو گون ۹۵۹ میلیارد دلارا قدر آرتارکن، شیرکتین دگری ۱ تریلیونا بیر آز دا یاخینلاشدی.
اوزمانلار، نیویورک بورسوندا یاتیریمچیلارین تکنولوژی شیرکتلرینه اولان طلبینین آرتدیغینا ایشاره ائد‌رک، اپلین بازار دگرینین گله‌جک هفته‌لرده ۱ تریلیون دلاری گئچمه‌سینین گؤزلندیگینی بیلدیردی.
